Pamedped ti Agraraman
March 13, 2008 3 Comments
(Inpanablaagko ti bisinko ket dinaniwan metten ti Maestro. Kenka, Ka Agca, agyamanak.)
Saan sa a mataliaw dagiti definision
ti isu amin a panagsalamangka:
masibbarot dagiti kanito
ket mairikusrikos kadagiti dalan
ti panagindidi dagiti pasurot ti ugaw.
Mapakan no adda gasat ti baet ti aripapa
ti kapisi a darikmat wenno maipalnaaw
ket makalambre ti ummong dagiti tedda,
ti makurimes a lugaw ti ulila a puted a drum.
Ania ngarud, Ka Agca, ti maisalda nga anges
ti kailian no maipaidam metten uray angin?
No ti kanito ket maungaw, awan metten
ti gaway nga agkukot a kas fetus:
ti manglagip ti raman ken ramen
ti CSM a rasion a parupa ti kinakuttong
(CSM-Corn Soya Milk, diaske!)
ti kunam a maregreg ti trianggulo a papel
ta idin ket nabayagen a ti papel ket biray
dagiti namnama a maipaanud kadagiti aripit.
Saan kadi nga adda pay kur-it dagiti gangannaet
a kas: Tidak Untuk Diperdigankan
(diak ammo daytoy a sao, diaske manen!)
Not for Sale ken Hindi Ito
Ipinagbibili from the People of USA?
Riwriw met dagiti doliar a mautang
ken maikaratay ta kurang metten dagiti bulsa
dagiti agraraman. Naimbag pay ket a ti pusa
ta agammusay santo manen agidda
nga aguray ti matnag a saltek.
Amangda pay ti kalding iti panagngatingat
ken awanan ti pannakaipdok.
(‘imbag pay ket ti kalding ta adda mapespes, sal-at!)
Nalaklaka laeng nga ipatli ti bakbaka,
maurot-urot santo maikuribot ket maipakan ti baka
manglaylay met iti tikag ken uray pay
adda mataya a dam-eg kadagiti bulong ket marsaat met
ngem ti mangalut-ot ken mangakkal ti bagi manipud ti kadena
de amor nga abungot dagiti aginkukuna
maputed man ti puon ngem agkarayam met latta dagiti sanga.
Ita, ibagak manen a kastoy ti definision
ti isu met laeng a salamangka:
masibbarot ket maungaw dagiti kanito.
Saankon san maanusan ti anglem
dagiti insenso a mairikusrikos kadagiti purked a sasanto.
Asidegen nga agkukot dagiti ramay ket agsana
a pumiltek ti butillog dagiti rayod
uray pay ngata agkorona ken agtapis ti balitok
santo agdeppa nga agbabawi saan a mapakawan
ti angseg daytoy isbok. Dayo! Dayo!
Huuhh! Hahhhhhh……
Daytoyen ti pamedped…
Animal ketdi! ti maiwarsi.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn zsm_Latn ilo_Latn ilo_Latn ilo_Latn ilo_Latn zsm_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn fuv_Latn ilo_Latn ilo_Latn